# Kakaovník obyčajný

|  |
| --- |
| Kakaovník obyčajný |
|
Kakaovník obyčajný |
| Vedecká klasifikácia |
|  [rozbaľ]
* |  |  |
| --- | --- |
| **Doména** | eukaryoty |
| **Ríša (regnum)** | rastliny (Vegetabilia) |
| **Podríša (subregnum)** | zelené rastliny (Viridiplantae, Chlorobionta) |
| **Vývojová línia** | cievnaté rastliny (Tracheophyta) |
| **Vývojová vetva** | semenné rastliny (Spermatophyta) |
| **Oddelenie** | krytosemenné rastliny (Angiospermae) |
| **Trieda (classis)** | pravé dvojklíčnolistové rastliny (Eudicotidae) |
| **Rad (ordo)** | slezotvaré (Malvales) |
| **Čeľaď (familia)** | slezovité (Malvaceae) |
| **Rod (genus)** | kakaovník (Theobroma) |
| **Druh (species)** | kakaovník obyčajný (Theobroma cacao) |
 |
| Vedecký názov |
| *Theobroma cacao* L., 1753 |
| **Vedecká klasifikácia prevažne podľa tohto článku** |
|

|  |  |
| --- | --- |
|  |  Biologický portál |

 |

Kvety kakaovníka obyčajného
Prierez kakaovým bôbom
**Kakaovník obyčajný** (iné názvy pozri nižšie; lat. *Theobroma cacao*) je druh rastliny z rodu kakaovník (*Theobroma*) čeľade slezovité (Malvaceae).

Je to vždyzelený strom , ktorý dorastá do výšky 5 až 8 metrov. V súčasnosti sa pestuje v tropických oblastiach celého sveta. Jeho semená sa používajú na výrobu kakaového prášku, z ktorého sa vyrába čokoláda.

## Názvy

Slovenské názvy tohto druhu rastliny sú: **kakaovník obyčajný** alebo staršie (a po česky) **kakaovník pravý**. V potravinárstve alebo ľudovo sa občas označuje aj ako **kakaový strom**. Starší alebo ľudový názov je **kakaovník**. Ľudový názov je **kakao**. Zastarané názvy sú: *kákaovník pravý*, *strom boží*, *strom čokoládový*, *kakava*, *kakau*.

## Zaradenie v systéme

Rod kakaovník (*Theobroma*), do ktorého kakaovník obyčajný patrí, sa dnes obyčajne zaraďuje do čeľade slezovité (Malvaceae). Presnejšie: do tribusu Theobromateae/Theobromeae podčeľade bytnériovaté (Byttnerioideae/zriedkavo: Theobromoideae) kládu Byttneriina čeľade slezovité (Malvaceae). Staršie sa niekedy v rámci čeľade slezovité (Malvaceae) zaraďoval do (široko poňatej) podčeľade lajnovcovaté (Sterculioidea)

Staršie sa tento rod často zaraďoval:

* buď do čeľade Sterculiaceae (slovenské názvy: lajnovcovité/kolovité/kólovité/sterkuliovité/kakaovníkovité) v širšom zmysle, v rámci ktorej spadal do podčeľade bytnériovaté (Byttnerioideae) alebo menej často do podčeľade lajnovcovaté (Sterculioidea);
* alebo do čeľade Byttneriaceae/Buettneriaceae (slovenský názov: kakaovníkovité  - tento slovenský názov, ako vidno, alternatívne označuje čeľaď Sterculiaceae).

## Pôvod

Kakaovník obyčajný pochádza z hlbokých tropických oblastí Ameriky, kde je doložené jeho pestovanie už v 5. storočí. Najstarší dôkaz a používaní a domestikovaní kakaovníka pochádza z južného Ekvádora spred 5 300 rokov.

## Opis

Kakaovník obyčajný má jasno zelené, až 30 cm dlhé, celokrajné, lesklé listy. Mladé listy sú červené. Obojpohlavné belavé až ružovkasté kvety vyrastajú priamo na kmeni a hrubších vetvách. Táto vlastnosť sa nazýva kauliflória. Kvety majú desať tyčiniek v dvoch kruhoch. Plod je až 30 cm dlhá, pretiahnutá bobuľa žltej, hnedej až červenej farby. Povrch je jemne hrboľatý, rozdelený desiatimi pozdĺžnymi brázdami. Asi 2 cm veľké semená bielej farby sú uložené v komorách obklopených belavým mieškom. Z miešku sa vyrábajú nápoje a zaváraniny, semená sa čistia, pražia a drvia na kakaový prášok so vznikom kakaového masla. Práve vďaka vysokému obsahu tuku v semenách a charakteristickým aromatickým látkam sa kakaovník obyčajný pestuje ako pochúťka, z ktorej sa vyrába kakao a následne aj čokoláda, pričom existujú iba tri kultivary kakaových bôbov, ktoré sa používajú na výrobu kakaa a čokolády. Kmeň dosahuje priemer až 30 cm. Staré stromy majú kmeň bielo-šedý a mladé stromy majú hnedý kmeň. Drevo kakaovníka je žlté až červené. Strom sa rozmnožuje prevažne semenami. Stromy kvitnú bohato, ale na jednej rastline dozreje približne len 5 % všetkých plodov.

## Pestovanie

Kakaovník je kultivovaný na ploche asi 69 000 km² po celom svete. Podľa Organizácie pre výživu a poľnohospodárstvo patrili medzi prvých 20 krajín produkujúcich kakao v roku 2005 nasledujúce:

| Pozícia, Krajina | Produkcia | Podiel |
| --- | --- | --- |
|  | v tonách | % |
| 1 Pobrežie Slonoviny | 1 330 000 | 34 |
| 2 Ghana | 736 000 | 18,9 |
| 3 Indonézia | 610 000 | 15,7 |
| 4 Nigéria | 366 000 | 9,4 |
| 5 Brazília | 213 774 | 5,5 |
| 6 Kamerun | 180 000 | 4,6 |
| 7 Ekvádor | 137 178 | 3,5 |
| 8 Kolumbia | 55 298 | 1,4 |
| 9 Mexiko | 48 405 | 1,24 |
| 10 Papua-Nová Guinea | 42 500 | 1,09 |
| 11 Malajzia | 33 423 | 0,86 |
| 12 Dominikánska republika | 32 000 | 0,82 |
| 13 Peru | 28 500 | 0,73 |
| 14 Venezuela | 17 000 | 0,44 |
| 15 Sierra Leone | 11 000 | 0,28 |
| 16 Togo | 8 500 | 0,22 |
| 17 India | 8 000 | 0,2 |
| 18 Filipíny | 5 650 | 0,14 |
| 19 Kongo | 5 630 | 0,14 |
| 20 Šalamúnove ostrovy | 5 000 | 0,13 |

## Referencie

## Iné projekty

CommonsWikidruhy* Commons ponúka multimediálne súbory na tému **Kakaovník obyčajný Wikidruhy ponúkajú informácie na tému **Kakaovník obyčajný**

## Externé odkazy

* World Cocoa Foundation – Podpora kakaovníkových fariem
* Malaysian Cacao Board Archivované 2010-06-08 na Wayback Machine

## Zdroj

*Tento článok je čiastočný alebo úplný preklad článku Theobroma cacao na anglickej Wikipédii.*